SA buite stemming toe Rusland uit VN-Menseregteraad geskors word | Maroela Media
SA buite stemming toe Rusland uit VN-Menseregteraad geskors word
Die Verenigde Nasies (VN) se Algemene Vergadering het Rusland uit die wêreldliggaam se Menseregteraad geskors as straf vir sy inval in Oekraïne.
Dit is slegs die twee keer ooit dat 'n land uit dié raad geskors word – die eerste was Libië in 2011.
'n Totaal van 93 van die 193 lede van die Algemene Vergadering het ten gunste van die skorsing gestem, terwyl 24 daarteen gestem het. 'n Totaal van 58 lande het buite stemming gebly en die res het nie deelgeneem nie. 'n Meerderheid van twee derdes word vereis om 'n land te skors met die weerhouding van stemme wat nie tel nie.
Suid-Afrika was een van verskeie Afrikalande wat buite stemming gebly het. Brasilië, Mexiko en Indië het ook buite stemming gebly. Lande wat daarteen gestem het, sluit in China, Iran, Kazachstan, Rusland self, Belarus en Sirië.
Die skorsing het Moskou as 'n "internasionale uitgeworpene" bevestig, het Amerikaanse president Joe Biden gesê.
"Die tekens van mense wat verkrag, gemartel, tereggestel word, en in sommige gevalle van liggaamskending, is 'n skande vir ons gemeenskaplike menslikheid."
Pres. Wolodimir Zelenski van Oekraïne het die besluit verwelkom as "'n belangrike stap" en dit as "nog 'n straf vir Rusland se aggressie" teen Oekraïne beskryf.
Rusland het die skorsing verwerp, met sy ministerie van buitelandse sake wat die stap as "onwettig en polities gemotiveerd beskou, wat daarop gemik is om 'n soewereine VN-lidstaat wat 'n onafhanklike binnelandse en buitelandse beleid nastreef, grootdoenerig te straf".
Die VN se Menseregteraad is in 2006 gestig. Washington voer aan dat die skorsing van Rusland uit die raad, wat die VN se vernaamste menseregtemonitor is, meer simbolies van aard is en Rusland nog meer isoleer ná die aanval op Oekraïne wat op 24 Februarie begin het.
Zelenski het ook gevra dat Rusland uit die VN-veiligheidsraad geskors word "sodat dit nie besluite oor sy eie aggressie, sy eie oorlog kan teenstaan nie".
Washington het erken daar is min wat enigiemand kan doen aan Rusland se posisie op die veiligheidsraad, waar dié land vetoreg het.
Vloot bly langer in Indiese Oseaan
Dit verbaas my glad nie.
Twee BRICS lande stem teen die besluit en die ander 3 bly buite stemming. Interessant hoe die lande wat teen die besluit stem, van die lande is wat die grootste menseregteskenders is, maar die vinnigste is om hulle op hulle menseregte beroep as iemand teen hulle stelling inneem. Menseregte lei tot die mensdom se lyding. As jy nie eers jou verantwoordelikhede kan besef en nakom nie, hoe kan jy jouself dan beroep op jou menseregte? Alles is 'n voorreg waarvoor jy verantwoordelikheid moet neem om te beskerm. Die diplomatieke wêreld het my nog altyd stom gelaat. Met woorde en dade… Lees meer »